b'\n_START_ARTICLE_\nParabolinen peiliantenni\n_START_SECTION_\nRakenne\n_START_PARAGRAPH_\nHeijastin rakennetaan paraabelin muotoiseksi taivuttamalla pinta joko yhdess\xc3\xa4 tasossa, paraabelisylinteri, tai kahdessa tasossa, py\xc3\xb6r\xc3\xa4hdysparaabeli. Materiaali on yleens\xc3\xa4 alumiini, mutta my\xc3\xb6s ter\xc3\xa4st\xc3\xa4 k\xc3\xa4ytet\xc3\xa4\xc3\xa4n. Heijastinpinta voi olla yhten\xc3\xa4inen, verkkomainen tai rei\'itetty, mutta reikien halkaisijan on oltava selv\xc3\xa4sti puolta aallonpituutta pienempi, mielell\xc3\xa4\xc3\xa4n kymmenesosa aaltopituudesta. Muovista tai lujitemuovista valmistettuihin heijastimiin valmistetaan s\xc3\xa4hk\xc3\xb6\xc3\xa4 johtava pinnoitus. Varsinainen antennielementti, eli s\xc3\xa4teilij\xc3\xa4, sijoitetaan paraabelin polttopisteeseen. S\xc3\xa4teilij\xc3\xa4 on mikroaalloilla yleens\xc3\xa4 torvis\xc3\xa4teilij\xc3\xa4 (torviantenni). My\xc3\xb6s erilaisia jagiantenni- ja helixantennisovelluksia k\xc3\xa4ytet\xc3\xa4\xc3\xa4n. Paraabelisylinteriantennissa on yleens\xc3\xa4 rakos\xc3\xa4teilij\xc3\xa4 (rakoantenni) koko heijastimen pituudella.\n_START_SECTION_\nToiminta\n_START_PARAGRAPH_\nS\xc3\xa4teilij\xc3\xa4n malli valitaan siten, ett\xc3\xa4 sen s\xc3\xa4teilykuvio t\xc3\xa4ytt\xc3\xa4\xc3\xa4 paraabeliheijastimen pinta-alan hyvin, mutta ei s\xc3\xa4teile paljon sen ohi. Heijastinpeili on siten paraabelin osa eli leikkale. Kaikki materiaali heijastimen edess\xc3\xa4: s\xc3\xa4teilij\xc3\xa4, apuheijastin ja niiden tukirakenteet, haittaavat keilan muodostumista optimaalisesti. Antennin edess\xc3\xa4 pit\xc3\xa4isi olla, "peukalos\xc3\xa4\xc3\xa4nn\xc3\xb6n" mukaan, ainakin 10 mieluummin useita kymmeni\xc3\xa4 aallonpituuksia vapaata tilaa, jotta s\xc3\xa4teilykuvioon ei tulisi oleellista h\xc3\xa4iri\xc3\xb6t\xc3\xa4. Jos s\xc3\xa4teilij\xc3\xa4\xc3\xa4 kallistetaan sopivasti ja heijastimesta tehd\xc3\xa4\xc3\xa4n s\xc3\xa4teilij\xc3\xa4n kattaman alueen leikkale, saadaan s\xc3\xa4teilij\xc3\xa4 tukirakenteineen pois p\xc3\xa4\xc3\xa4keilan alueelta. Sellainen on off-set-antenni. S\xc3\xa4teilij\xc3\xa4 voi olla my\xc3\xb6s heijastimen keskell\xc3\xa4 eteenp\xc3\xa4in osoittaen, ja sen apuna apuheijastin (toisios\xc3\xa4teilij\xc3\xa4) polttopisteen edess\xc3\xa4, cassegrainantenni, tai polttopisteen takana, gregorianantenni. Polarisaatioj\xc3\xa4rjestelyill\xc3\xa4 saadaan apuheijastin p\xc3\xa4\xc3\xa4heijastimelle l\xc3\xa4pin\xc3\xa4kyv\xc3\xa4ksi. K\xc3\xa4yt\xc3\xa4nn\xc3\xb6llisyys ratkaisee, mik\xc3\xa4 rakenne on k\xc3\xa4ytt\xc3\xb6tarkoitukseen paras._NEWLINE_Heijastuslakien mukaisesti radioaaltorintama heijastuu sile\xc3\xa4st\xc3\xa4 pinnasta siten, ett\xc3\xa4 sen tulokulma ja l\xc3\xa4ht\xc3\xb6kulma ovat yht\xc3\xa4 suuret. Siksi paraabeliheijastimeen tulevat samansuuntaiset aaltorintaman osat heijastuvat polttopisteeseen. Vastaavasti kaikki polttopisteest\xc3\xa4 paraabelin pinnalle tulevat aaltorintaman osat heijastuvat samansuuntaiseksi kapeaksi keilaksi._NEWLINE_Koska jokainen aaltorintaman osa kulkee yht\xc3\xa4 pitk\xc3\xa4n matkan polttopisteest\xc3\xa4 heijastimen kautta edelleen keilan suuntaan, aaltorintaman kaikki rinnakkaiset osat ovat samavaiheisia jokaisella keilan kohtisuoralla poikkileikkauspinnalla.'